Simona Halep a jucat miercuri al doilea meci de la revenirea pe terenul de tenis. Românca a abandonat în duelul din primul tur de la Trofeul Clarins, cu McCartney Kessler (la scorul de 7-5, 2-3), din cauza unei probleme la genunchi.
Simona Halep nu a dorit să riște o accidentare mai gravă în duelul cu McCartney Kessler
Simona Halep a câștigat primul set disputat împotriva americancei McCartney Kessler (locul 123 mondial), dar fosta lideră WTA a acuzat probleme la genunchiul stâng și nu a reușit să ducă la capăt primul meci jucat pe zgură, suprafața ei favorită, după doi ani.
Dubla campioană de Grand Slam s-a retras de la Trofeul Clarins (WTA 125, are loc la Paris) după o oră și 26 de minute de joc, la scorul de 7-5, 2-3.
În setul al doilea, românca a acuzat ceva probleme la genunchi, iar la scorul de 3-2 în favoarea adversarei sale, a decis să se retragă din meci.
I-a fost aplicat un plasture, dar durerile au fost prea puternice.
La ieșirea de pe teren, imediat după încheierea meciului de astăzi, Simona a oferit o reacție „la cald”.
„Aceeași durere de genunchi ca în Miami, prea riscant să continui.” - a declarat aceasta, conform jurnalistului Eric Salliot.
De știut după meciul dintre Simona Halep și McCartney Kessler
- Pentru prezența pe tabloul principal al competiției de la Paris, Simona Halep va primi 1.086 de euro și un singur punct în clasamentul WTA.
- Dublă campioană de Grand Slam, Halep mai jucase un singur meci după ce Tribunalul de Arbitraj Sportiv i-a redus suspendarea în scandalul de dopaj: 6-1, 4-6, 3-6 vs Paula Badosa, în primul tur de la WTA Miami, pe 19 martie.
- Simona jucase ultima oară pe zgură în data de 26 mai 2022, când a fost învinsă de chinezoaica Qinwen Zheng în turul doi la Roland Garros.
- McCartney Kessler va juca în optimi cu învingătoarea meciului dintre Emma Navaro (22 WTA / principală favorită) și Lauren Davis (194 WTA).
- Tot marți, Gabriela Ruse s-a calificat în optimi după ce a învins-o pe Lin Zhu, a cincea favorită a turneului de la Paris.
Trofeul Clarins are loc în perioada 13-19 mai, face parte din categoria WTA 125, se joacă pe zgură (complexul Lagardère din Bois de Boulogne) și oferă premii totale în valoare de 115.000 de euro. Campioana en-titre este Diane Parry.
Despre cazul de dopaj al Simonei Halep
- Vestea că Simona Halep a fost suspendată provizoriu pentru dopaj a apărut vineri, 21 octombrie 2022.
- Cazul Simonei a fost judecat de către Sport Resolutions, tribunal independent din Londra care gestionează dosarele de dopaj din sportul alb.
- TAS a redus pedeapsa Simonei Halep de la 4 ani la 9 luni.
- Pe 29 august 2022, Simona Halep avea să dispute ultimul meci oficial din circuitul mondial. La US Open, în runda inaugurală, sportiva noastră era învinsă surprinzător de Daria Snigur (locul 124 WTA la acel moment, venită din calificări).